als_Latn dik_Latn sag_Latn
Të martën në Bruksel është zhvilluar takimi i radhës në kuadër të dialogut për normalizimin e marrëdhënieve mes Kosovës dhe Serbisë me ndërmjetësimin e Bashkimit Evropian.
Para nisjes së takimit, presidenti i Kosovës Hashim Thaçi, kryeministri Isa Mustafa, kishin deklaruar se në mesin e çështjeve që do të debatoheshin, është edhe rasti i ndalimit të ish-kryeministrit të Kosovës Ramush Haradinaj dhe kërkesa për tërheqjen e fletarresteve ndaj ish-pjesëtarëve të UÇK-së.
Thaçi ka thënë se beson se është momenti i fundit që të hapet kapitulli i fundit për normalizimin e marrëdhënieve Kosovë – Serbi, duke u bazuar, sipas tij, në standardet euro-atlantike.
“Në të njëjtën kohë ky kapitull të mbyllet me njohjen reciproke të Serbisë për Kosovës dhe Kosovës për Serbinë”, kishte theksuar Thaçi.
Por, pas përfundimit të takimit, nuk është bërë e ditur nëse janë prekur edhe këto dy çështje dhe çfarë u tha për to.
Qeveria nuk jep detaje për takimin
Zëdhënësi i Qeverisë së Kosovës Faton Abdullahu, për gazetën “Bota sot”, ka thënë se nuk mund të thotë asgjë lidhur me këtë takim, dhe se lidhur me këtë çështje të shërbehemi me deklaratat që janë bërë publike nga presidenti dhe kryeministri deri më tani.
“Nuk mund të them asgjë me takimin e fundit, përpos deklaratave që tashmë kanë dal në media”, është shprehur Abdullahu.
AAK: Thaçi e Vuçiqi s’kanë pse të flasin për Haradinajn
Ndërkohë, në Aleancën për Ardhmërinë e Kosovës, thonë se nuk kanë informata, por as nuk duan që për çështjen Haradinaj të bisedohet në mes të Thaçit e Mustafës me Vuçiqin.
Anëtari i kryesisë së kësaj partie Avni Arifi, ka thënë se shkuarja e delegacionit të Kosovës në këtë takim është poshtëruese dhe nuk i ka shërbyer askujt në Kosovë.
Ndërsa, sa i përket tërheqjes së fletarresteve ndaj ish–pjesëtarëve të UÇK-së, Arifi ka theksuar se me këtë është dashur të merret Ministria e Drejtësisë, duke kërkuar që të hiqen nga sistemi i Interpolit.
“Disa komandantë si Agim Çekun, Fatmir Limajn e ndonjë tjetër, Qeveria e Kosovës në këtë mënyrë i ka hequr nga lista. Por Ramushin jo”, ka konfirmuar Avni Arifi.
Kelmendi: Delegacioni shqiptar shkeli Kushtetutën
Analisti i çështjeve politike Jeton Kelmendi, duke folur për temën në fjalë, ka thënë se kryeneçësia e presidentit Thaçi, pa dalur në opionin me qëndrimet e tij për të formuar grupin me të cilin ai kryeson takimin me palën serbe , ka qenë një shkelje e Kushtetutës.
Sipas Kelmendit, mënyra se si ka shkuar ai, ka qenë shumë karpicoze dhe tërësisht jashtë Kushtetutës së Kosovës.
“Delegacioni i palës shqiptare , duke iu referuar konventave ndërkombëtare dhe Kushtetutës së Republikës së Kosovës, ka bërë një shkelje të Kushtetutës, sepse presidenti Thaçi dhe kryeministri Mustafa nuk janë të thirrur për të negociuar në Bruksel me palën serbe në momente të caktuara pa u konsultuar së paku me Kuvendin e Kosovës”, ka thënë Kelmendi për “Bota sot, duke theksuar se e gjithë kjo ka ndodhur për merita të dy individëve, Thaçit dhe Mustafës.
“Kjo është bërë në dobi të Serbisë. Kësisoj Serbia po përparon me integrimet e veta dhe të gjitha këto negociata po e avancojnë Serbinë. Nuk duhet harruar se Serbia me këtë ritëm jashtëzakonisht pozitiv për të, do të bëhet anëtare e plotë e BE-së dhe Kosova do të ngelet jashtë. Prandaj, në këtë kontekst mendoj se meritën kryesore për integrimin në BE të Serbisë e ka Thaçi dhe Mustafa “, ka shtuar tutje analisti Kelmendi.
Siç është shprehur ai, kjo tragjedi për të ardhmen e popullit të Kosovës do të ndalet kur Thaçi e Mustafa të stopohen.
“Ata po punojnë më tepër për Serbinë se sa për Kosovën. Por këtu më çudit opinioni intelektual dhe organizatat qeveritare, pse nuk ngritin zërin kundër veprimeve antikushtetuese të presidentit dhe kryeministrit?!”, ka përfunduar Jeton Kelmendi.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn